Il-Kunsill emenda d-direttiva dwar il-kumpaniji prinċipali u dawk sussidjarji, billi żied klawżola li torbot kontra l-abbuż għall-prevenzjoni tal-evitar tat-taxxa u l-ippjanar aggressiv tat-taxxa minn gruppi korporattivi. Test tal-abbozz ta' direttiva emendatorja dwar il-klawżola kontra l-abbuż L-għan huwa li jitwaqqaf l-użu ħażin tad-direttiva dwar il-kumpaniji prinċipali u dawk sussidjarji għall-finijiet ta' evitar tat-taxxa, u biex tinkiseb koerenza akbar fl-applikazzjoni tagħha fl-istati membri differenti. Il-klawżola kontra l-abbuż ser tipprevjeni lill-istati membri milli jagħtu l-benefiċċji tad-direttiva lil arranġamenti li mhumiex "ġenwini", jiġifieri li jkunu ġew stabbiliti biex jiksbu benefiċċju fuq it-taxxa mingħajr ma jirriflettu r-realtà ekonomika. Il-klawżola hija fformulata bħala regola "de minimis", jiġifieri li l-istati membri jistgħu japplikaw regoli nazzjonali aktar stretti, dment li dawn jissodisfaw ir-rekwiżiti minimi tal-UE. Żewġ emendi għad-direttiva Id-direttiva dwar il-kumpaniji prinċipali u dawk sussidjarji (2011/96/UE), adottata f'Novembru 2011, hija maħsuba biex jiġi żgurat li l-profitti li jagħmlu l-gruppi transkonfinali ma jiġux intaxxati darbtejn. Hija tirrikjedi li l-istati membri jeżentaw mit-taxxa dawk il-profitti li jkunu rċevew il-kumpaniji prinċipali mis-sussidjarji tagħhom fi stati membri oħra. F'Novembru 2013, il-Kummissjoni pproponiet li tiġi emendata d-direttiva bl-objettiv doppju li jiġu indirizzati d-diskrepanzi f'self ibridu u tiġi introdotta regola ġenerali kontra l-abbuż. F'Mejju 2014, il-Kunsill iddeċieda li jaqsam il-proposta u jindirizza dawn iż-żewġ kwistjonijiet separatament. F'Lulju 2014, bħala l-ewwel pass huwa adotta dispożizzjonijiet li jipprevjenu lill-gruppi korporattivi milli jużaw arranġamenti ta' self ibridu biex jibbenefikaw min-nontassazzjoni doppja skont id-direttiva. Stqarrija għall-istampa dwar il-prevenzjoni ta' nontassazzjoni doppja li tirriżulta minn arranġamenti ta' self doppju Sadanittant il-ħidma tkompliet fuq il-klawżola kontra l-abbuż, u ntlaħaq qbil f'Diċembru 2014. Skadenza għall-istati membri L-istati membri ser ikollhom sal-31 ta' Diċembru 2015 biex jintroduċu regola kontra l-abbuż fil-liġi nazzjonali. L-istess skadenza tapplika għat-traspożizzjoni tal-emendi ta' Lulju 2014 biex jiġu indirizzati d-diskrepanzi f'self ibridu. Ħidma fl-OECD Il-kwistjoni tal-evitar tat-taxxa korporattiva hija prijorità politika għolja kemm fil-livell tal-UE kif ukoll internazzjonalment. Il-ħidma tal-OECD fuq l-erożjoni tal-bażi u trasferiment tal-profitt ġiet ikkonfermata bħala t-triq 'il quddiem f'laqgħat reċenti tal-G20 u tal-G8. F'Diċembru 2014, il-Kunsill Ewropew enfasizza l-"ħtieġa urġenti li jiġu avvanzati l-isforzi fil-ġlieda kontra l-evitar tat-taxxa u l-ippjanar aggressiv tat-taxxa, kemm fil-livell dinji kif ukoll f'dak tal-UE". Ara l-paġna tal-laqgħa